ผู้บริหารธ.กรุงเทพถกด่วนหลังสาขาโดนขว้างระเบิด
ผู้บริหารแบงก์บัวหลวงถกเครียด หลังถูกลอบขว้างระเบิดใส่สาขาของธนาคารถึง 2 แห่ง
28 ก.พ. 2553

ผู้บริหารแบงก์บัวหลวงถกเครียด หลังถูกลอบขว้างระเบิดใส่สาขาของธนาคารถึง 2 แห่ง
แหล่งข่าวจากธนาคารกรุงเทพ เปิดเผยว่า ขณะนี้ผู้บริหารของธนาคารกำลังหารือถึงเหตุการณ์ลอบวางระเบิด ที่คนร้ายพุ่งเป้ามาที่ธนาคารกรุงเทพโดยเฉพาะ โดยคาดว่าเป็นการหารือถึงมาตรการรักษาความปลอดภัยที่จะบังคับใช้ในสาขาของธนาคาร เพื่อรับมือกับเหตุระเบิดป่วนเมือง
อนึ่ง เมื่อเวลา 21.30 น. ของวันที่ 27 ก.พ. ได้เกิดเหตุคนร้ายขว้างระเบิดใส่บริเวณด้านหน้าธนาคารกรุงเทพ สาขาย่อยถนนสีลม ซอยสีลม 19 ตรงข้ามวัดแขก และช่วงเวลาไล่เลี่ยกันได้มีคนร้ายขว้างระเบิดลูกเกลี้ยงใส่ธนาคารกรุงเทพ สาขาถนนพระราม 2 ซอย 65 ข้างโชว์รูมรถยนต์อีกหนึ่งแห่ง แต่ระเบิดไม่ทำงาน เนื่องจากมีเทปผ้าขาวพันไว้ เจ้าหน้าที่สามารถกอบกู้ระเบิดได้